iTickets skep hoop met 'grootste virtuele gospelbyeenkoms nóg' | Maroela Media
iTickets, een van Suid-Afrika se grootste aanlyn kaartjieverkoopwebwerwe, het aangekondig dat dit nou deur tegnologie moontlik is om die wêreld se grootste, regstreekse, virtuele gospelgeleentheid aan te bied.
Dié nuus kom in die lig van die voorsorgmaatreëls wat Sondag deur pres. Cyril Ramaphosa aangekondig is in 'n poging om die verspreiding van die koronavirus te bekamp.
Die kaartjiemaatskappy, wat onder meer betrokke was by groot geleenthede soos die Hillsong-, Bethel-, Jesus Culture- en Casting Crowns-musiekkonsert, die Mighty Men- en Worthy Women-byeenkoms, die It's Time-byeenkoms en Loftus 4 Jesus-samekoms, het Maandag in 'n verklaring gesê 'n webdomein is geregistreer wat gebruik gaan word as 'n kommunikasiemiddelpunt met 'n regstreekse uitsaaihulpmiddel in 'n ateljee in Suid-Afrika.
"Sodoende sal ons mense op datum, ingelig, verbind en bemoedig hou. Met tegnologie soos dié kan mense wêreldwyd bereik word deur toestelle soos selfone, rekenaars en televisie," lui die verklaring.
"Ons het nou 'n manier gevind om 'n konsert of preek regstreeks uit te saai. Dit sal die bal aan die rol sit vir die Jesus is King – Trumpet's Call-konsert, waarvan die kunstenaars en datums nog bekendgemaak sal word. Ons glo ons kan sowat drie miljard kykers wêreldwyd bereik om die goeie nuus van die Evangelie te versprei."
Die Jesus is King – Trumpet's Call-konsert sal glo die wêreld se grootste, regstreekse, virtuele gospelgeleentheid wees.
"Die afgelope tien dae was dit noodsaaklik om buite die boks te dink en het dit ons weer eens laat besef hoe belangrik dit is in die tye waarin ons leef. Die wêreld is desperaat, deurmekaar en bang. Maar ons weet hoe om nie in vrees te leef nie."
iTickets moedig ook die publiek aan om moed te hou onder moeilike omstandighede wat direk verband hou met die koronavirus.
"Elkeen het 'n vaardigheid, talent of roeping om by te dra tot die samelewing, plaaslik en wêreldwyd. Ons karakter is gevorm gedurende uitdagende tye vir ons nasie, maar nou kan ons die lesse wat ons daaruit geleer het aanwend om 'n lig te wees vir die res van die wêreld."